ΓΡΑΠΤΗ ΕΡΩΤΗΣΗ E-4082/96 υποβολή: Amedeo Amadeo (NI) προς την Επιτροπή (17 Iανουαρίου 1997)

Θέμα: Διαρθρωτικά Ταμεία

Το Ελεγκτικό Συνέδριο στην έκθεση για το 1995 διεπίστωσε σημαντική διαφορά μεταξύ πιστώσεων πληρωμών και πληρωμών που πραγματοποιήθηκαν, ιδίως λόγω δυσκολιών συγχρηματοδότησης, φόρτου εργασίας των εθνικών διοικήσεων και δυσκολιών απορρόφησης σε οικονομικό επίπεδο. Για το Κοινωνικό Ταμείο (ΕΚΤ) μόνο το 37% των 850 λειτουργικών προγραμμάτων για το χρονικό διάστημα 1990-1993 ολοκληρώθηκε στις αρχές του 1996. Η κατάσταση ήταν ακόμη σοβαρότερη για τις νέες κοινοτικές πρωτοβουλίες: ολοκληρώθηκε μόνο το 15% επί συνόλου 190. Οι μπλοκαρισμένοι πόροι στον τομέα του Κοινωνικού Ταμείου ανήρχοντο το Φεβρουάριο του 1996 σε 1 δισεκατομμύριο ECU.

Η Επιτροπή φαίνεται εξάλλου ότι αντιμετωπίζει σοβαρές δυσκολίες να ολοκληρώσει τα καθυστερημένα προγράμματα (900 εκατομμύρια ECU για προγράμματα που έχουν σταματήσει μόνο για το 1995). Όσον αφορά την πρωτοβουλία LEADER οι καθυστερήσεις φθάνουν σε σημείο να προκαλούν αμφιβολίες για το εάν ορισμένες δράσεις είναι κατάλληλες για τους στόχους της πρωτοβουλίας. Είναι προφανές ότι αν τούτο ανταποκρίνεται στην πραγματικότητα οι πολίτες μπορεί να λάβουν την εντύπωση ότι η Ευρωπαϊκή Ένωση σπαταλά το χρήμα τους.

Ζητείται επομένως από την Επιτροπή να εκπονήσει σαφέστερους κανόνες όσον αφορά την πλήρωση όρων και να προβλέψει τη δυνατότητα ανάκτησης των ποσών από άτομα που τα έλαβαν χωρίς να πρέπει. Εξάλλου καλείται η Επιτροπή να προβεί σε αυστηρότερο έλεγχο ώστε οι καθυστερήσεις αυτές όσον αφορά τα «Διαρθρωτικά Ταμεία» να μην οδηγούν σε σκέψεις για μία πλήρη ανεπάρκεια ή ακόμη χειρότερα αχρηστεία των κοινοτικών οργανώσεων.

Απάντηση του κ. Liikanen εξ ονόματος της Επιτροπής (18 Απριλίου 1997)

Καταρχάς η Επιτροπή θα ήθελε να τονίσει στο Αξιότιμο Μέλος του Κοινοβουλίου ότι το 37% στην έκθεση του Ελεγκτικού Συνεδρίου για το κλείσιμο του Ευρωπαϊκού Κοινωνικού Ταμείου (ΕΚΤ) για το 1990-1993 αναφέρεται στο τελικό κλείσιμο των λογαριασμών και όχι στην παρούσα εκτέλεση του προϋπολογισμού. Η θέση όσον αφορά την εκτέλεση εκτίθεται στην παράγραφο 6.20 της έκθεσης.

Παρόλα αυτά, κατόπιν της διαπιστώσεως της υποκαταναλώσεως των πιστώσεων του ΕΚΤ το 1995 καταβλήθηκε ιδιαίτερη προσπάθεια από την Επιτροπή ώστε τα κράτη μέλη να παρέχουν πιο αξιόπιστες προβλέψεις δημοσιονομικής εκτέλεσης. Αρχίζοντας με επιστολή που τους απέστειλε στις 26 Ιανουαρίου 1996 ο αρμόδιος για το Κοινωνικό Ταμείο Επίτροπος, ακολούθησε εκτενές σχέδιο δράσης κατά τη διάρκεια του 1996. Η Επιτροπή αποστέλλει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου σύνοψη του σχεδίου αυτού δράσης.

Οσον αφορά τη δημοσιονομική εκτέλεση του ΕΚΤ για το 1996 είναι στην ουσία 100%. Οσον αφορά την Ιταλία, καταβλήθηκαν πολλές προσπάθειες. Ωστόσο πρέπει να υπάρξουν βελτιώσεις. Η Επιτροπή αποστέλλει απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου πίνακα σχετικά με τη δημοσιονομική κατάσταση της Ιταλίας για το χρονικό διάστημα 1990-1993.

Η Επιτροπή ενημερώνει το Αξιότιμο Μέλος του Κοινοβουλίου ότι, δυνάμει του άρθρου 23, παράγραφος 1, πρώτο εδάφιο του κανονισμού του Συμβουλίου αριθ. 4253/88 ((ΕΕ L 374 της 31.12.1988 )), όπως τροποποιήθηκε από τον κανονισμό του Συμβουλίου αριθ. 2082/93 ((ΕΕ L 193 της 31.7.1993 )) δεν έχει τη δυνατότητα να ανακτήσει τα ποσά που καταβλήθηκαν αχρεωστήτως στο κράτος μέλος, το οποίο είναι επίσης υπεύθυνο δευτερευόντως.

Στο πλαίσιο της εταιρικής σχέσης και των επιτροπών παρακολούθησης, η Επιτροπή και το κράτος μέλος προβαίνουν στον έλεγχο των ενεργειών που χρηματοδοτούνται από το Ευρωπαϊκό Κοινωνικό Ταμείο για να πραγματοποιήσουν, όταν χρειάζεται, τροποποιήσεις στον προγραμματισμό με σκοπό να επιτευχθεί καλύτερη δυνατή χρήση των κοινοτικών χρηματοδοτήσεων.

Η χρηματοδοτική εφαρμογή της κοινοτικής πρωτοβουλίας Leader δεν συνάντησε ιδιαίτερη δυσκολία κατά το 1995. Οσον αφορά «τη μη συμμόρφωση ορισμένων ενεργειών με τους στόχους του προγράμματος», η Επιτροπή, αν και εγκρίνει κάθε πρόγραμμα που προτείνεται βάσει της πρωτοβουλίας Leader και εξακριβώνει ότι οι προτεινόμενες ενέργειες εντάσσονται στο πνεύμα της πρωτοβουλίας, δηλαδή «θέτουν σε εφαρμογή καινοτόμες λύσεις εν είδει παραδείγματος, οι οποίες αφορούν την ανάπτυξη της υπαίθρου και εξασφαλίζουν ταυτόχρονα την όσο το δυνατόν καλύτερη ενοποίηση των τομεακών ενεργειών», δεν εγκρίνει ωστόσο τα σχέδια μεμονωμένα.

Επί του παρόντος διεξάγεται εκ των υστέρων αξιολόγηση του Leader Ι η οποία θα επιτρέψει τον απολογισμό της εφαρμογής αυτής της πρωτοβουλίας μέχρι το τέλος του 1997. Ωστόσο, οι διάφορες μελέτες αξιολόγησης που πραγματοποιήθηκαν από τον πυρήνα πρακτικής οργάνωσης του δικτύου AEIDL καθώς και η έρευνα για τις «επιπτώσεις του δικτύου» που πραγματοποιήθηκε στο τέλος του Leader Ι, επιβεβαιώνουν ότι η πρωτοβουλία Leader συνέβαλε πραγματικά στην θέσπιση και την εφαρμογή ενεργειών τοπικής ανάπτυξης που έπαιξαν συχνά καθοριστικό ρόλο στην αναζωογόνηση ορισμένων περιοχών.

Η Επιτροπή, σε συμφωνία με τα κράτη μέλη, θέσπισε σειρά μέτρων στο πλαίσιο της φάσης ΙΙΙ του προγράμματος SEM 2000 για να βελτιώσει την δημοσιονομική διαχείριση των δραστηριοτήτων που συγχρηματοδοτούνται από τα διαρθρωτικά ταμεία. Οσον αφορά την επιλεξιμότητα των δαπανών, ο προβληματισμός που άρχισε τον Σεπτέμβριο του 1994 επιταχύνθηκε το 1996 και 22 δελτία σχετικά με την επιλεξιμότητα των δαπανών υποβλήθηκαν πρώτα στην ομάδα προσωπικών αντιπροσώπων των Υπουργών Οικονομικών που συστάθηκε στο πλαίσιο της πρωτοβουλίας SEM 2000. Τα 22 αυτά δελτία αποτέλεσαν στη συνέχεια το αντικείμενο εκτεταμένων συζητήσεων στο πλαίσιο των επιτροπών των διαρθρωτικών ταμείων. Κατ' αυτόν τον τρόπο καθιερώθηκε διαδικασία πραγματικής εταιρικής σχέσης και η Επιτροπή ανέλυσε πολλές παρατηρήσεις και αιτήματα διευκρινίσεων που διατύπωσαν οι αντιπροσωπείες κατά την συνεδρίαση των διαφόρων επιτροπών. Η διαδικασία αυτή επέτρεψε να τροποποιηθούν τα δελτία και να αποτελέσουν πραγματικό μέσο βελτίωσης της διαχείρισης των διαρθρωτικών ταμείων. Μετά την οριστική ψήφο των επιτροπών των ταμείων που θα διεξαχθεί κατά τη διάρκεια του Μαρτίου, τα δελτία θα αποτελέσουν το αντικείμενο απόφασης της Επιτροπής με στόχο την ενσωμάτωσή τους στις πρότυπες ρήτρες που επισυνάπτονται στα κοινοτικά πλαίσια στήριξης και τα ενιαία έγγραφα προγραμματισμού. Οσον αφορά την αποτελεσματικότητα των ελέγχων, οι διαπραγματεύσεις συνεχίστηκαν για να διευρυνθούν σε όλα τα κράτη μέλη τα πρωτόκολλα συνεργασίας που συνάπτονται μεταξύ της Επιτροπής και των εθνικών αρχών. Στο πλαίσιο αυτό, ο συντονισμός των προγραμμάτων ελέγχου μεταξύ της Επιτροπής και των εθνικών αρχών έλαβε επίσης νέα ώθηση έτσι ώστε να υπάρχει συνεργασία στους ελέγχους που διεξάγονται τόσο σε κρατικό όσο και σε κοινοτικό επίπεδο.